Oudsoldaat van SA in Zimbabwe aangekeerArgieffoto (Foto: Hansie Linde) ’n Voormalige lid van die Suid-Afrikaanse Nasionale Weermag (SANW) is in Zimbabwe in hegtenis geneem vir die besit van ’n ongelisensieerde pistool. Die pistool het glo 11 patrone in gehad. Fannie Frank Manzini (54) is Vrydag in die Masvingo-provinsie saam met twee Zimbabwiese burgers, Talkmore Maruva (38) en Jacob Gwenhamo (38), in hegtenis geneem. Harare Live en Pindula News berig die drie was glo van plan om ’n gewapende rooftog uit te voer. Volgens inligting het die polisie Vrydag omstreeks 17:00 inligting ontvang oor gewapende mans wat van plan is om ’n rooftog by ’n onderneming in Ngundu, in die Chivi-distrik, uit te voer. “Polisie het hulle na die toneel gehaas en die twee verdagtes by die Delta Beverages-winkel in Ngundu aangekeer,” lui die berigte. “Die verdagtes is in die besit gevind van ŉ Glock-pistool, gelaai met 11 patrone.” Manzini, oorspronklik van Johannesburg, het Maandag in die landdroshof in die Zimbabwiese dorp Chiredzi verskyn. Hy staan tereg op een aanklag van die onwettige besit van ŉ vuurwapen en ’n aanklag van oortreding van dié land se Immigrasiewet. Die verdagtes sal in aanhouding bly tot hul volgende hofverskyning, wanneer hulle formeel om borgtog kan aansoek doen.